**ΑΝΑΚΟΙΝΩΣΕΙΣ**

 Κατ’ἀρχάς νά σᾶς μεταφέρω τίς εὐχές καί εὐλογίες τοῦ Μακαριωτάτου Πάπα καί Πατριάρχου μας κ. Θεοδώρου, πού εὔχεται καλή ἐπιτυχία στήν Ἱερατική μας Σύναξη.

1. **ΟΙ ΙΕΡΕΙΣ Ο ΠΡΩΤΟΣ ΣΤΟΧΟΣ ΜΑΣ**

Ἀπό τήν πρώτη στιγμή πού ἤλθαμε προσπαθήσαμε νά βοηθήσουμε τούς Ἱερεῖς. Δώσαμε ἕνα σταθερό μισθό 200.000 σελ. Ἀπό τόν Φεβρουάριο ὁ μισθός ἔγινε 250.000. Εὐχαριστίες στόν Ἡγούμενο τῆς Ἱερᾶς Μονῆς Βατοπαιδίου καί στήν OCMC. Oἱ 30 Ἱερεῖς πού παρέλαβα αὐξήθηκαν σέ 54. Οἱ 47 σέ ἐνέργεια οἰ 2 συνταξιοῦχοι καί 5 διάκονοι. Πιστεύω μέ τή χάρη τοῦ Θεοῦ μέσα στό 2023 νά χειροτονήσουμε τούς 4 διακόνους σέ Ἱερεῖς πού ἔχουν τήν ἡλικία καί νά ἔχουμε νέους διακόνους ἀπόφοιτους τοῦ Σεμιναρίου ΕΥΑΓΓΕΛΙΣΤΗΣ ΜΑΡΚΟΣ.

Ὁ ἐπόμενος στόχος εἶναι νά μπορέσουμε νά δώσουμε καί στούς 19 νέους Ἱερεῖς τά μηχανάκια.

Καί ὁ ἄλλος στόχος εἶναι, ἄν ἔχουμε ἔσοδα, νά ἀσφαλισθοῦν ὅλοι οἱ Ἱερεῖς, γιά νά ἔχετε δωρεάν περίθαλψη στά νοσοκομεῖα.

Παραμένει βέβαια τό θἐμα, πῶς θά ἔχουμε τούς μισθούς τῶν ἱερέων, ἀπ’ἐδῶ καί ὄχι ἀπ’ἔξω. Σ’ὅλες τίς Ὀρθὀδοξες Ἐνορίες τούς Ἰερεῖς τούς δίνουν μισθό οἱ Ἐνορίες. Αὐτός εἶναι καί ὁστόχος ὁ δικός μας.

Στόχος μας νά δημιουργηθεῖ ἕνα ταμεῖο Ἱερέων.

Ἔχει ἀνοίξει ἕνας λογαριασμός στήν CRDB. Ἡ πρόταση εἶναι

α. Νά δίνουν οἱ κάθε Ἐνορία 20.000 Tzs τό χρόνο. Ὑπάρχει καί τό χρέος ἀπό τό 2022 τῶν 20.000 Tzs γιά κάθε ἱερέα.

β. Γιά τά κρασιά πού ἔρχονται ἀπό τήν Ἑλλάδα νά τά ἀγοράζει ἀπό τήν Ἐπισκοπή ἡ Ἐνορία μέ 2.000 Tzs.

Ἀπ’αὐτά τά χρήματα θά βοηθοῦνται οἱ οἰκογένειες τῶν ἱερέων, τά σπίτια τους, οἱ σπουδές τῶν παιδιῶν τους, ἡ βοήθεια σέ ἀρρώστιες.

1. **ΟΙ ΕΝΟΡΙΕΣ**

 Οἱ Ἐνορίες μας εἶναι 108. Ἐνορίες θεωροῦνται ὅσες ἔχουν πάνω ἀπό 50 χριστιανούς.

 Ὁ στόχος μας μέχρι σήμερα εἶναι ἡ ἀγορά οἰκοπέδων καί ἡ δημιουργία ἐκκλησιαστικῶν κοινοτήτων.

 Μέχρι σήμερα ἀγοράσθηκαν 21 οἰκόπεδα.

 Καλομπέρα, Μπιαμπουτέμπε, Κυόγκα, Καράμα, Κυαντάλε, Κυότα, Τσάνια, Νικουέντα, Ὀμουκιτσούτσου, Ὁμουκαράμα, Ὁμουκικόγκο, Μουγάζα, Ρούκο, Νυακάγκερα, Μπουσίντε, Κισούμα, Κατόρο, Γκεγκετάνο, Κισομόκο, Κιλομπέρο, Ρουαμιγκάσα.

 Φτιάχθηκαν 20 πρόχειροι ναοί.

 Ἐπισκευάσθηκε ἐκ θεμελίων ὁ Ναός τοῦ Ἁγίου Ἐλευθερίου Ρουκόμας, ὁ Ναός Ἁγίου Νικολάου Μσίρα.

 Ἑτοιμάζονται τά σχέδια γιά νά ξεκινήσουν νά κτίζονται νέοι Ὀρθόδοξοι Ναοί στίς καινούργιες Ἐνορίες.

1. **ΚΑΤΑΣΚΗΝΩΣΕΙΣ ΧΑΡΑ ΚΑΙ ΕΙΡΗΝΗ ΧΡΙΣΤΟΥ ΚΑΣΙΚΙΖΙ**

 Σύν Θεῶ γιά τρίτη φορά λειτουργοῦν καί φέτος στό Κασίκιζι οἱ Κατασκηνώσεις τῆς Ἐπισκοπῆς. Εἶναι ἕνα ἀπό τά ποιό σημαντικά ἔργα τῆς Ἐπισκοπῆς μας. Ἀσχολεῖται μέ τά παιδιά καί τούς νέους μας. Θά λειτουργήσει σέ 6 περιόδους.

Λειτουργεῖ μέ τήν φροντίδα τῆς Ἀδ. Παρασκευῆς, τοῦ π. Σιλβέστρου καί τῶν συνεργατῶν. Ἀπό φέτος συνεργάζεται καί ὁ Σὐνδεσμος Ὀροθδόξων Νέων τῆς Ἐπισκοπῆς μας Η ΑΓΙΑ ΑΙΚΑΤΕΡΙΝΗ.

Θά φιλοξενηθοῦν τά παιδιά ἀπό 14 μέχρι 17 καί οἱ νέοι ἀπό 18-25. Τά παιδιά θά εἶναι ἀπό τίς Ἀρχιερατικές Περιφέρειες Μπουκόμπας, Μουλέμπας καί Ἰκίμπας.

Τά παιδιά ἀπό τίς ἄλλες περιφέρειες θά φιλοξενηθοῦν στίς δικές τους Κατασκηνώσεις. Ἐλπίζουμε νά μᾶς βοηθήσει ὁ Κύριος φέτος θά ὁλοκληρωθοῦν οἱ ἐργασίες στήν Ἁγία Εὐφημία τῆς Κασάμουα καί στό Τίμιο Σταυρό τοῦ Κακερέρε.

Στήν Κασάμουα θά ἔρχονται ἀπό τίς Ἀρχιερατικές Περιφέρειες Γκέϊτας καί Μουάνζας.

Στό Κακερέρε θά συμμετέχουν ἀπό τίς Ἀρχερατικές Περιφέρειες Καράγκουε καί Κυέρουας.

Θά φροντίσετε νά ἔλθουν τά παιδιά μέ τήν βοήθεια τῆς Ἐνορίας. Νά πληρώσετε τά ναῦλα τῶν παιδιῶν. Τά ἔξοδα τῆς μεταφορᾶς εἶναι πάρα πολλά. Γι αὐτό καί περιορισθήκαμε μόνο σέ κοντινές Ἀρχιερατικές Περιφέρειες Μπουκόμπας, Ἰκίμπας καί Μουλέμπας.

**4. ΟΡΘΟΔΟΞΟ ΣΕΜΙΝΑΡΙΟ ΕΥΑΓΓΕΛΙΣΤΗΣ ΜΑΡΚΟΣ**

Τό Σεμινάριο πού ἱδρύθηκε τόν Ὀκτώβριο τοῦ 2021 ἀπό τόν Πατριάρχη μας κ. Θεόδωρο. Λειτούργησαν δύο Σεμινάρια

**Α. Διετές Σεμινάριο γιά ὑποψηφίους Ἱερεῖς**. Φέτος οἱ ἀπόφοιτοι τοῦ τμήματος αὐτοῦ εἶναι τελειόφοιτοι καί στίς 1 Ἰουλίου θά γίνει ἡ ἀπονομή τῶν πτυχίων ἀποφοίτη σης. Φοιτοῦν 20 νέοι. Οἱ 17 ἀπό τήν Ἐπισκοπή μας, ἀπό τούς ὁποίους 1 χειροτονήθηκε ἱερέας καί 5 διἀκονοι.

**Β. Ἑξάμηνο Σεμινάριο τῶν Κατηχητῶν.** Φοίτησαν17 Κατηχητές ἀπόφοιτοι τῆς Ἱερατικῆς Σχολῆς Κασίκιζι καί τῆς Πατριαρχικῆς Σχολῆς. Ὅλοι ἀπεφοίτησαν τήν 7ην Ἀπριλίου καί ὅλοι χειροτονήθηκαν κληρικοί τῆς Ἐπισκοπῆς μας.

Τώρα τόν Ὀκτώβριο προγραμματίζουμε τά ἐξῆς:

**Α. Λειτουργία Ἐκκλησιαστικοῦ Κολλεγίου στήν Μουάνζα** μέ τμήματα γλῶσσας-Ἑλληνικά, Ἀγγλικά, Γαλλικά, Σουαχίλι. Ζητοῦμε σπουδαστές, πού ἔχουν 4 D. Ἡ λειτουργία τοῦ Κολλεγίου εἶναι ἡ προϋπόθεση γιά τήν μετέπειτα λειτουργία τῆς Θεολογικῆς Σχολῆς στό Οὐτσελέλε, κατά τήν ἐντολή τοῦ Μακαριωτάτου Πατριάρχου.

**Β. Λειτουργία τοῦ Σεμιναρίου τῶν Κατηχητῶν** στή Μπουκόμπα, ἀποφοίτων τῆς Ἱερατικῆς Σχολῆς Κασίκιζι, πού δέν προχώρησαν στήν ἱερωσύνη. Μέ ἑξάμηνη ἐκπαίδευση μποροῦμε νά τούς ἐκπαιδεύσουμε, γιά νά ἀναδειχθοῦν στελέχη τῆς Ἐπισκοπῆς, τῆς κατήχησης καί τῆς ἱεραποστολῆς καί βοηθοί καί συνεργάτες τῶν ἱερέων καί τῶν Ἐνοριῶν.

1. **ΙΕΡΑΠΟΣΤΟΛΗ**

Ἡ Ἱεραποστολή εἶναι ὁ σπουδαιότερος στόχος μας.

 Ξεκίνησε ἀπό τούς ἱεροσπουδαστές καί τούς Κατηχητές Ἱεραποστολή στήν πόλη τῆς Μπουκόμπα. Τό ἀποτέλεσμα ἦταν ἡ δημιουργία Ἐκκλησιαστικῶν κοινοτήτων στήν Καλομπέρα, Μαγκότι, Μσίρα, Καγκόντο καί Καγκέμου. Σύν Θεῶ προσπαθοῦμε νά δημιουργηθοῦν ἐνορίες.

 Ἔγινε προσπάθεια νά γίνει Ἱεραποστολή στό Μπιαραμούρου καί στήν Σινιάγκα. Πρέπει νά γίνει προσπάθεια νά ἐπεκταθοῦμε καί πρός τήν Νγάρα καί Μάρα, Ταμπόρα.

 Ἡ μεγάλη προσπάθεια θά γίνει στήν Μουάνζα. Δημιουργοῦμε Ἐνορία τήν Γκάνα, ὅπου θά ἀναπτυχθεῖ Ἱεραποστολή.

 Γι’αὐτό τό λόγο θά δημιουργηθεῖ τό Κολλέγιο καί ἡ Θεολογική Σχολή. Ἡ παρουσία τῶν δύο Σχολῶν αὐτῶν θά βοηθήσει τήν γνωρίμία τῆς Ὀρθοδοξίας στήν πόλη καί τήν διενέργεια Ἱεραποστολῆς.